# Joan Jordi Beumala i Sampons

Joan Jordi Beumala i Sampons (Lleida, 22 d'abril del 1960) és músic, instrumentista, lutier reparador d'instruments de vent i compositor de sardanes.

## Biografia

Per bé que nascut a Lleida, viu a Sabadell des dels dos anys. Als 12 anys començà a estudiar al Conservatori de Sabadell (solfeig, teoria i piano). Sis anys més tard inicià l'estudi de la tenora amb Josep Vilà i, més endavant, saxòfon (grau superior pel Conservatori Municipal de Barcelona) amb Adolf Ventas i contrabaix (grau superior pel Conservatori del Liceu) amb Ferran Sala. Al Conservatori de Girona obtingué el títol de professor de tenora.
Als 18 anys començà a escriure sardanes. El 1982 ingressà com a tenora a la Cobla Sabadell, on també tocà el tible i el contrabaix; hi romangué fins al 1987. Poc després, co-fundà i exercí de saxòfon soprano al quartet de saxòfons Saxocromia a 4 del Conservatori de Sabadell i exercí de professor al Centre d'Estudis Musicals Especialitzats de Sabadell. Com a intèrpret de contrabaix passà breument per les cobles La Principal de Barcelona i Ciutat de Cornellà, per ingressar el 1990 a la Cobla Sant Jordi-Ciutat de Barcelona. El 1996 era professor de saxòfon i conjunt instrumental a l'escola de banda i cobla del Col·legi Santa Maria, de Blanes. També ha estat contrabaixista a l'Orquestra de cambra Eduard Toldrà, director de les cobles Nova Vallès, Vila d'Olesa, Lluïsos de Taradell (1996-2001) i de la cobla juvenil Ciutat de Solsona i des del 2004 és director de la cobla Ciutat de Terrassa.
Estudià reparació d'instruments (tible i tenora) amb Alfons Sibila, de Gironella, i posteriorment amplià els estudis a la "Malden School of Musical Instrument Repair", amb Gary Mills i Trevor Head (instruments de vent-fusta, saxòfons, instruments de metall) i Selmer, de París (saxòfons i clarinets); exerceix la professió de lutier d'instruments de vent des del seu taller Cal Músic, fundat el 2005 a Sabadell.
D'entre les més de 80 sardanes que ha escrit es poden ressaltar Destapem els 60, premi Sardana de l'any del 2005 i Entre el somni i l'albada, que va guanyar el segon premi del concurs Salvador Uyà (1986). També guanyà els premis Ramon Serrat dels anys 1987 i 1989, el Novasardana de 1988, el SGAE de 1992, i altres. Una cinquantena d'aquestes sardanes han estat enregistrades per diverses cobles. És autor de diverses peces de música per a cobla, estudis per a tenora i altres obres musicals.

## Obres

(selecció)

### Música per a cobla

* El chupito (1995), xotis
* Escenes del bosc mil·lenari (1995), suite
* L'Hereu Riera (1990), glossa del tema popular
* Joc d'infants, divertiment per a cobla
* Kosmidion (2002), obra lliure per a cobla
* Perpetuum mobile (2004), galop (pas-doble)
* Sintonia dels Dansaires del Penedès (2002), dedicada a la colla sardanista d'aquest nom
* Sitges 1900 (1993), suite evocació de les Festes Modernistes
* El vals dels nuvis (2008)
Danses: Ball de coques, Ball de pescadors, Dansa de les almorratxes, La pastoreta, El patatuf (Sant Iscle de Vallalta)

### Sardanes

* Amaranta (1989)
* Ara és l'hora de Banyuls (2007)
* Avant roquetencs *
* La cançó de la mare (1987), premi Ramon Serrat
* Cançoneta de tardor (1992), amb lletra de Lluís Subirana i Rebolloso, finalista del premi Cantem sardanes
* Centre de gravetat (2008), obligada de contrabaix
* Dacamera 16: saxdana (2000), per a quatre saxòfons, a partir de la sardana Estel d'argent
* Destapem els 60 (2005), premi Sardana de l'any *
* Diada d'aniversari (1988, rev. 1992)
* En Josep de Can Tinco (1994)
* Enardiment (1987), obligada de tenora *
* Entre el somni i l'albada (1986), premi Salvador Uyà
* Les entremaliadures d'en Patufet (1990)
* Estel d'argent (1994)
* La fada (1987), premi Novasardana 1987
* La llei de Murphy (1998), obligada de tible i fiscorn
* La mallerenga (1986), obligada de tenora. Revisada el 1990, obligada de tible
* Música per a tu (1999), premi Joaquim Serra
* Nit de gresca (1994), obligada per a dues tenores, dedicada a Josep Antoni Sànchez i Jordi Paulí
* Ofrena a Lleida (1989), premi Ramon Serrat
* Petits Laietans *
* El rondinaire (1992), obligada de tenora
* Una sàvia decisió (2003), obligada de trompeta *
* Sitges, la festa (2000)
* Trempera olímpica (1992), obligada de cobla
* La veu d'en Joan (2006), obligada de fiscorn

## Notes i referències

* 1 2 3 «Reportatge de TV3 sobre en Beumala, el seu currículum i el taller de reparació d'instruments "Cal Músic"».
* ↑ La major part de les informacions s'han extret de: Riera, Carles; Serracant, Josep Maria; Ventura, Josep. Diccionari d'autors de sardanes i de música per a cobla. Girona: SOM, 2002.
* ↑ «Llista de músics de la Cobla Sabadell». [Consulta: 6 maig 2013].
* ↑ «Breu biografia a la descripció de l'acte de homenatge que el 27 de març del 2012 li dedicà la ciutat de Cornellà». [Consulta: 6 maig 2013].
* ↑ Calàbria, Raül. «El sabadellenc Joan Jordi Beumala rep el premi Sardana de l'any». Ràdio Sabadell, 28-05-2006. Arxivat de l'original el 2016-03-03. [Consulta: 6 maig 2013].
* 1 2 Cinquanta de les sardanes d'en Joan Jordi Beumala han estat enregistrades en disc, com es documenta a la «llista de les seves sardanes». [Consulta: 6 maig 2013].
* ↑ La «"beumala"+"sardanes" recerca al Youtube». donava 139 resultats (per bé que no tots corresponien a sardanes d'en Beumala) el 6 de maig del 2013; es marca amb un asterisc els títols de les reproduïdes en un o altre vídeo
* ↑ «Vídeo de Saxdana, interpretada per quatre saxòfons de l'"Escola de Música d'Alcanar"». [Consulta: 6 maig 2013].
* ↑ «Vídeo de la cobla Mediterrània interpretant Sitges, la festa». [Consulta: 6 maig 2013].

## Enllaços externs

* Llista de les sardanes de Joan Jordi Beumala
* Blog propi